સુમન યંગસ્ટર સોસાયટીમાં B-13 નંબરના એક બંધ ફ્લૅટમાંથી બપોરે ૧૨ વાગ્યે ધુમાડા નીકળવાનું શરૂ થયું હતું. આગની જ્વાળાઓ વિકરાળ બનતાં સોસાયટીની A થી F વિન્ગના ૧૨૫ ફ્લૅટના રહેવાસીઓ ડરી ગયા હતા. જ્વાળાઓ આસપાસના અને ટૉપ ફ્લોર સુધી ફેલાવા લાગી હતી. મહિલાઓ અને બાળકો જલદીથી તેમના ઘરમાંથી બહાર નીકળી ગયાં હતાં. આ ઘટનામાં કોઈ જાનહાનિ થઈ નહોતી, પરંતુ એક ગુજરાતી પરિવારે પોતાનો જીવ બચાવવા માટે ટેરેસમાં થઈને બાજુની વિન્ગમાંથી બહાર નીકળવું પડ્યું હતું. આગની ઘટનામાં માલમતાને ભારે નુકસાન થયું છે. બે ફાયર-એન્જિન સવાબાર વાગ્યે ઘટનાસ્થળે આવી પહોંચ્યાં હતાં અને આગને કાબૂમાં લીધી હતી.